钦定古今图书集成/明伦汇编/宫闱典/第113卷 > 司马消难
## 钦定古今图书集成/明伦汇编/宫闱典/第113卷 > 司马消难

按《周书》本传，“消难字道融，河内温人。父子如，为齐神
武佐命，位至尚书令。消难幼聪慧，微涉经史，好自矫
饰，以求名誉。起家著作郎。子如既当朝贵，消难亦爱
宾客，邢子才、王元景、魏收、陆卬、崔瞻等皆游其门。寻
拜驸马都尉、光禄卿，出为北豫州刺史。齐文宣末年，
昏虐滋甚。消难既惧祸及，常有自全之谋，曲意抚纳”，
颇为百姓所附。属文宣在并，驿召其弟上党王涣。涣
惧于屠害，遂斩使者东奔。数日间搜捕邺中，邺中大
扰，后竟获于济州。涣之初走，朝士私相谓曰：“今上党
亡叛，似赴成皋，若与司马北豫州连谋，必为国患。”此
言遂达于文宣，文宣颇疑之。消难惧，密令所亲裴操
间行入关，请举州来附。晋公护遣达奚武、杨忠迎之，
消难遂与武俱入朝，授大将军、荥阳公。从高祖东伐，
迁大后丞，纳女为静帝后。寻出为交州总管。隋文帝
辅政，消难既闻蜀公迥不受代，遂欲与迥合势，亦举
兵应之。以开府田广等为腹心，杀总管长史侯莫陈
杲、䢵州刺史蔡泽等四十馀人。“所管䢵、随、温、应、士、顺、
沔、环、岳九州，鲁山、甑”山、沌阳、应城、平靖、武阳、上明、须
水八镇并从之。使其子冰质于陈以求援。隋文帝命
襄州总管王谊为元帅，发荆、襄兵以讨之。八月，消难
闻谊军将至，夜率其麾下归于陈。陈宣帝以为都督
安赵九州八镇、车骑将军、司空、隋公。初，杨忠之迎消
难，结为兄弟，情好甚笃，隋文每以叔礼事之。及陈平，
消难至京，特免死，配为乐户。经二旬放免，犹被旧恩，
特蒙引见，寻卒于家。性贪淫，轻于去就，故世之言反
覆者，皆引消难云。其妻高氏，齐神武之女，在邺敬重
之后入关，便相弃薄。消难之赴邛州，留高及三子在
京。高言于隋文曰：“荥阳公性多变诈，今以新宠自随必不顾妻子，愿防虑之。”消难入陈，而高母子因此获
免。